หลักข้อเชื่อไนซีน

จักรพรรดิคอนสแตนตินที่ 1 และเหล่ามุขนายกสมาชิกสภาสังคายนาถือคำประกาศหลักข้อเชื่อไนซีน
หลักข้อเชื่อไนซีน (Nicene Creed; Symbolum Nicaenum) คือการประกาศศรัทธาและหลักข้อเชื่อที่ถูกใช้มากที่สุดในพิธีกรรมทางศาสนาคริสต์ และเป็นบรรทัดฐานความเชื่อในคริสต์ศาสนากระแสหลักในปัจจุบัน
แม้หลักข้อเชื่อฉบับนี้จะถูกเรียบเรียงขึ้นโดยสภาสังคายนาคอนสแตนติโนเปิลครั้งที่หนึ่งเมื่อปี ค.ศ. 381 แต่ก็เรียกว่า "ไนซีน" เพราะถือว่าได้ข้อสรุปความเชื่อกันมาจากสภาสังคายนาไนเซียครั้งที่หนึ่งในปี ค.ศ. 325 นิกายในศาสนาคริสต์ที่ยึดถือหลักข้อเชื่อนี้ได้แก่โรมันคาทอลิก อีสเทิร์นออร์ทอดอกซ์ ออเรียนทัลออร์ทอดอกซ์ แองกลิคันคอมมิวเนียน และหลาย ๆ นิกายในฝ่ายโปรเตสแตนต์

**ประวัติ**
ช่วงต้นคริสต์ศตวรรษที่ 4 ได้เกิดข้อถกเถียงทางเทววิทยาขึ้นในคริสตจักรว่าพระเยซูเป็นพระเจ้าหรือไม่ เอเรียส บาทหลวงชาวแอฟริกาเหนือ เสนอแนวคิดว่าพระบุตรมีสถานะต่ำกว่าพระบิดา พระบิดาคือพระเป็นเจ้าพระผู้สร้างเพียงพระองค์เดียว ส่วนพระบุตรเป็นสิ่งที่ถูกสร้างในภายหลัง แต่ก็ได้รับเกียรติให้ประเสริฐกว่ามนุษย์อื่นทั้งหมด แนวคิดนี้ได้รับการยอมรับอย่างกว้างขวางในคริสตจักรสมัยนั้น แต่ขัดกับหลักตรีเอกภาพที่ถือว่าทั้งพระบิดาและพระบุตรล้วนแต่เป็นพระเจ้าหนึ่งเดียวเสมอกัน จึงเกิดความแตกแยกขึ้นภายในคริสตจักร จักรพรรดิคอนสแตนตินที่ 1 ทรงเห็นว่าปัญหานี้จะส่งผลต่อความมั่นคงแห่งชาติ จึงประกาศเรียกประชุมสังคายนาขึ้นที่เมืองไนเซียในปี ค.ศ. 325 บรรดามุขนายกจากทั่วคริสตจักรมาร่วมสภา จนที่สุดได้มติว่าพระบิดาและพระบุตรเป็นพระเจ้าหนึ่งเดียว พระบุตรไม่ได้ถูกสร้าง แต่ทรงบังเกิดจากพระบิดาโดย "ร่วมธรรมชาติเดียวกัน" (homoousios) เอเรียสปฏิเสธไม่ยอมรับมตินี้ จึงถูกสภาสังคายนาขับออกจากคริสตจักร
ลัทธิเอเรียสยังคงแพร่หลายอยู่ในคริสตจักร มุขนายกหลายองค์สงวนท่าทีไม่ยอมรับมติสภาสังคายนาไนเซีย จักรพรรดิเกรเชียนและจักรพรรดิธีโอโดเซียสที่ 1 จึงประกาศเรียกประชุมสภาสังคายนาอีกครั้งที่เมืองคอนสแตนติโนเปิลในปี ค.ศ. 381 ผลการประชุมมีมติยืนยันว่าพระบิดา พระบุตร ตลอดจนพระวิญญาณบริสุทธิ์ เสมอกันเป็นพระเจ้าองค์เดียว และเรียบเรียงข้อสรุปความเชื่อจากสภาไนเซียจนออกมาเป็น "หลักข้อเชื่อไนซีน" ในเวลาต่อมา

**ฉบับภาษาไทย**
หลักข้อเชื่อไนเซียฉบับแปลภาษาไทยที่ใช้ในปัจจุบันมี 4 ฉบับ คือ 1. ของคณะกรรมการคาทอลิกเพื่อพิธีกรรม 2. ศาสนจักรออร์ทอดอกซ์ 3. สภาคริสตจักรในประเทศไทย และ 4. คริสตจักรแองลิกันในประเทศไทย เนื้อหาแบ่งออกเป็น 16 ส่วน เปรียบเทียบกันได้ดังนี้

**ศาสนจักรคาทอลิก**
#ข้าพเจ้าเชื่อในพระเจ้าหนึ่งเดียว
#พระบิดาผู้ทรงสรรพานุภาพ เนรมิตฟ้าดิน ทั้งสิ่งที่เห็นได้และเห็นไม่ได้
#ข้าพเจ้าเชื่อในพระเยซูคริสตเจ้า พระบุตรหนึ่งเดียวของพระเจ้า
#ทรงบังเกิดจากพระบิดาก่อนกาลเวลา
#ทรงเป็นพระเจ้าจากพระเจ้า
#เป็นองค์ความสว่างจากองค์ความสว่าง
#ทรงเป็นพระเจ้าแท้จากพระเจ้าแท้
#มิได้ถูกสร้างแต่ทรงบังเกิดร่วมพระธรรมชาติเดียวกับพระบิดา
#อาศัยพระบุตรนี้ ทุกสิ่งได้รับการเนรมิตขึ้นมา
#เพราะเห็นแก่เรามนุษย์ เพื่อทรงช่วยเราให้รอด พระองค์จึงเสด็จจากสวรรค์
#พระองค์ทรงรับสภาพมนุษย์ จากพระนางมารีย์พรหมจารี ด้วยพระอานุภาพของพระจิตเจ้า
#และทรงบังเกิดเป็นมนุษย์
#สมัยปอนทิอัส ปิลาต พระองค์ทรงถูกตรึงกางเขนเพื่อเรา
#พระองค์สิ้นพระชนม์และถูกฝังไว้
#ทรงกลับคืนพระชนมชีพในวันที่สาม ตามความในพระคัมภีร์
#เสด็จสู่สวรรค์ประทับเบื้องขวาพระบิดา
#พระองค์จะเสด็จมาอีกด้วยพระสิริรุ่งโรจน์เพื่อทรงพิพากษาผู้เป็นและผู้ตาย
#รัชสมัยของพระองค์จะไม่สิ้นสุด
#ข้าพเจ้าเชื่อในพระจิต พระเจ้าผู้ทรงบันดาลชีวิต
#ทรงเนื่องมาจากพระบิดาและพระบุตร
#ทรงรับการถวายสักการะและพระสิริรุ่งโรจน์ร่วมกับพระบิดาและพระบุตร
#พระองค์ดำรัสทางประกาศก
#ข้าพเจ้าเชื่อว่า มีพระศาสนจักร หนึ่งเดียว ศักดิ์สิทธิ์ สากลและสืบเนื่องจากอัครสาวก
#ข้าพเจ้าประกาศยืนยันว่า มีศีลล้างบาปหนึ่งเดียวเพื่ออภัยบาป
#ข้าพเจ้ารอวันที่ผู้ตายจะกลับคืนชีพ
#และคอยชีวิตในโลกหน้า อาแมน

**ศาสนจักรออร์ธอด็อกซ์**
ในปัจจุบัน เนื่องจากมีการปรับปรุงแก้ไขการแปล ทำให้มี 3 ฉบับ ดังนี้
สำนวนมาตรฐาน
# ข้าพเจ้าเชื่อในพระเจ้าหนึ่งเดียว 
# พระบิดาผู้ทรงสรรพานุภาพ ทรงเนรมิตฟ้าดินทิ้งสิ่งที่เห็นได้และเห็นไม่ได้
# ข้าพเจ้าเชื่อในพระเยซูคริสตเจ้า พระบุตรหนึ่งเดียวของพระเจ้า 
# ทรงบังเกิดจากพระบิดาก่อนกาลเวลา 
# (ไม่มีข้อความ)
# ทรงเป็นองค์ความสว่างจากองค์ความสว่าง 
# ทรงเป็นพระเจ้าแท้จากพระเจ้าแท้ 
# มิได้ถูกสร้างขึ้น แต่ทรงบังเกิดร่วมกับลักษณ์เดียวกับพระบิดา
# ผู้ทรงสถาปนาทุกอย่างขึ้นมา
# เพื่อเห็นแก่ข้าพเจ้าทั้งหลายที่เป็นมนุษย์ พระองค์เสด็จลงจากสรวงสวรรค์เพื่อช่วยข้าพเจ้าให้รอด 
# พระองค์ทรงรับสภาพมนุษย์จากพระจิตเจ้าและพระนางมารีย์พรหมจารี 
# และทรงบังเกิดเป็นมนุษย์
# พระองค์ทรงถูกตรึงที่กางเขนเพื่อข้าพเจ้าทั้งหลาย สมัยของปอนทิอัส ปิลาต 
# ทรงถูกทรมานและทรงถูกฝังไว้
# พระองค์ทรงกลับคืนพระชนม์ชีพในวันที่สามตามความในพระคัมภีร์
# พระองค์เสด็จขึ้นสวรรค์ ประทับอยู่เบื้องพระหัตถ์ขวาของพระบิดา
# พระองค์จักเสด็จมาอีกครั้งด้วยพระสิริรุ่งโรจน์เพื่อทรงพิพากษาเหล่าคนเป็นและคนตาย 
# พระอาณาจักรของพระองค์จะไม่มีวันสิ้นสุด
# ข้าพระเจ้าเชื่อในพระจิตเจ้าผู้ทรงศักดิ์สิทธิ์ พระเจ้าผู้ทรงบันดาลชีวิต 
# ผู้ทรงสืบเนื่องมาจากพระบิดา 
# ทรงรับการถวายการสักการะและพระสิริรุ่งโรจน์ร่วมกับพระบิดาและพระบุตร 
# พระองค์ดำรัสทางประกาศก
# ข้าพเจ้าเชื่อในพระศาสนจักรหนึ่งเดียวศักดิ์สิทธิ์ สากล และสืบเนื่องมาจากอัครสาวก
# ข้าพเจ้าประกาศว่ามีเพียงศีลล้างบาปหนึ่งเดียวเพื่ออภัยบาป
# ข้าพเจ้ารอวันที่ผู้ตายจะกลับฟื้นคืนชีพ 
# และรอคอยชีวิตในโลกหน้า อาเมน
สำนวนมาตรฐาน - ปรับปรุง
# ข้าพเจ้าเชื่อในพระเจ้าหนึ่งเดียว 
# พระบิดาผู้ทรงสรรพานุภาพ ผู้ทรงเนรมิตสวรรค์และแผ่นดิน ทั้งสิ่งที่เห็นได้และเห็นไม่ได้ทั้งหลาย
# ข้าพเจ้าเชื่อในพระเยซูคริสต์ องค์พระผู้เป็นเจ้าหนึ่งเดียว พระบุตรผู้ทรงบังเกิดขึ้นแต่พระองค์เดียวของพระเจ้า 
# ทรงบังเกิดจากพระบิดาก่อนกาลเวลา
# (ไม่มีข้อความ)
# ทรงเป็นองค์ความสว่างจากองค์ความสว่าง
# ทรงเป็นพระเจ้าแท้จากพระเจ้าแท้
# มิได้ถูกสร้างขึ้น แต่ทรงบังเกิดร่วมกับสาระเดียวกับพระบิดา
# ทรงเป็นผู้สถาปนาทุกอย่างขึ้นมา
# เพื่อเห็นแก่เรามนุษย์ พระองค์เสด็จลงจากสรวงสวรรค์เพื่อช่วยเราให้รอด
# พระองค์ทรงรับสภาพมนุษย์จากพระจิตเจ้าผู้ทรงศักดิ์สิทธิ์และพระนางมารีอาพรหมจารี 
# และทรงถูกทำให้เป็นมนุษย์
# พระองค์ทรงถูกตรึงที่กางเขนเพื่อเราทั้งหลายสมัยของปอนทิอัส ปิลาต 
# ทรงถูกทรมานและทรงถูกฝังไว้ 
# และทรงกลับคืนพระชนมชีพในวันที่สามตามความในพระคัมภีร์
# พระองค์เสด็จขึ้นสวรรค์ ประทับอยู่เบื้องพระหัตถ์ขวาของพระบิดา
# พระองค์จะเสด็จมาอีกครั้งด้วยพระสิริรุ่งโรจน์เพื่อทรงพิพากษาเหล่าคนเป็นและคนตาย
# พระอาณาจักรของพระองค์จะไม่มีวันสิ้นสุด
# ข้าพเจ้าเชื่อในพระจิตเจ้าผู้ทรงศักดิ์สิทธิ์ องค์พระผู้เป็นเจ้าผู้ทรงบันดาลชีวิต
# พระผู้ทรงสืบเนื่องจากพระบิดา
# ทรงรับการถวายการสักการะและพระสิริรุ่งโรจน์ร่วมกับพระบิดาและพระบุตร 
# พระองค์ดำรัสทางประกาศก
# ข้าพเจ้าเชื่อในพระศาสนจักรหนึ่งเดียว ศักดิ์สิทธิ์ สากล และสืบเนื่องมาจากอัครสาวก
# ข้าพเจ้าประกาศว่ามีเพียงศีลบัพติสมาหนึ่งเดียวเพื่ออภัยบาป
# ข้าพเจ้ารอวันที่ผู้ตายจะกลับฟื้นคืนชีพ
# และรอคอยชีวิตในโลกหน้า อาเมน
สำนวนวิชาการ
# ข้าพเจ้าเชื่อในพระเจ้าหนึ่งเดียว
# พระบิดา พระผู้ทรงสรรพานุภาพ พระผู้เนรมิตสวรรค์และแผ่นดินโลก คือของทั้งสิ่งที่มองเห็นได้และไม่อาจมองเห็นทั้งปวง
# และ(เชื่อ)ในพระยาห์ซูอ์คริสต์ พระเป็นเจ้าหนึ่งเดียว องค์พระบุตรของพระเจ้าผู้ทรงบังเกิดขึ้นแต่พระองค์เดียว 
# พระผู้บังเกิดขึ้นจากพระบิดาก่อนยุคสมัยทั้งปวง
# (ไม่มีข้อความ)
# แสงสว่างจากองค์แสงสว่าง
# พระเจ้าแท้จากองค์พระเจ้าแท้
# พระผู้บังเกิดขึ้นร่วมพระสาระเดียวกับพระบิดาโดยไม่ได้ถูกเนรมิตขึ้น
# โดยทางพระองค์นั้นทุกสิ่งจึงถูกทำให้เป็นขึ้นมา
# พระผู้เสด็จลงจากสวรรค์มาสมภพพระสรีรภาพจากพระจิตศักดิ์สิทธิ์และพระนางพรหมจารี มาริอา และทรงถูกทำให้เป็นมนุษย์ ด้วยว่าเพื่อพวกเรามนุษย์และเพื่อความรอดพ้นของพวกเรา
# (รวมกับข้อ 10)
# (รวมกับข้อ 10)
# ทรงถูกตรึงกางเขนในสมัยของปอนติอุส ปิลาตุส
# และทรงพระทรมาน และทรงถูกฝัง
# และทรงฟื้นคืนพระชนมชีพในวันที่สามตามความของพระคัมภีร์
# และเสด็จขึ้นสู่สวรรค์ และประทับทางพระหัตถ์ขวาของพระบิดา
# และจะเสด็จมาอีกครั้งด้วยพระสิริรุ่งโรจน์เพื่อทรงพิพากษาผู้เป็นและผู้ตาย 
# พระอาณาจักรของพระองค์นั้นไร้ซึ่งความสิ้นสุด
# และ(เชื่อ)ในพระจิต องค์ศักดิ์สิทธิ์ พระเป็นเจ้า พระผู้เนรมิตชีวิต
# พระผู้ทรงเนื่องมาจากพระบิดา
# พระผู้รับการถวายสักการะและพระสิริรุ่งโรจน์ร่วมกันกับพระบิดาและพระบุตร 
# พระผู้เปล่งพระดำรัสทางบรรดาประกาศก
# ในประชาคมหนึ่งเดียว ศักดิ์สิทธิ์ สากล และสืบทอดมาจากอัครสาวก
# ข้าพเจ้าประกาศยอมรับบัพติสมาหนึ่งเดียวในการอภัยบาปทั้งหลาย
# ข้าพเจ้ารอคอยการฟื้นคืนชีพของบรรดาผู้ตาย
# และชีวิตแห่งยุคสมัยที่จะมาถึงในภายหน้า อาเมน

**โปรเตสแตนต์**
สภาคริสตจักรฯ
#ข้าพเจ้าเชื่อวางใจในพระเจ้าองค์เดียว 
#พระบิดาผู้ทรงฤทธิ์สูงสุด ผู้ทรงสร้างฟ้าสวรรค์และโลก และทุกสิ่งที่ประจักษ์และไม่ประจักษ์แก่ตา
#ข้าพเจ้าเชื่อวางใจในพระเยซูคริสต์องค์พระผู้เป็นเจ้าพระองค์เดียว ผู้ทรงเป็นพระบุตรองค์เดียวของพระเจ้า
#ทรงกำเนิดจากพระบิดาก่อนทรงสร้างกัลปจักรวาลทั้งมวล
#ทรงเป็นพระเจ้ากำเนิดมาจากพระเจ้า
#แสงสว่างจากแสงสว่าง
#พระเจ้าแท้จากพระเจ้าแท้
#ทรงกำเนิดไม่ใช่ถูกสร้างขึ้น ทรงเป็นสาระเดียวกันกับพระบิดา
#พระองค์ทรงสร้างสรรพสิ่ง พระองค์ทรงเสด็จลงมาแต่สวรรค์ 
#เพื่อมนุษย์ และเพื่อช่วยเราให้รอดพ้น
#ทรงกำเนิดเป็นมนุษย์โดยพระวิญญาณบริสุทธิ์ทางมารีย์สาวพรหมจารี 
#ทรงสภาพมนุษย์
#แล้วในสมัยปอนทีอัสปีลาตปกครองนั้นเอง พระองค์ ถูกตรึงที่ไม้กางเขนเพื่อเราทั้งหลาย
#พระองค์ทรงทุกข์ทรมานจนสิ้นพระชนม์ ทรงถูกบรรจุไว้ในอุโมงค์
#และในวันที่สามทรงคืนพระชนม์ ตามที่พระคัมภีร์ทำนายไว้
#พระองค์เสด็จขึ้นสวรรค์ประทับ ณ เบื้องขวาของพระบิดา
#พระองค์จะเสด็จมาอีกด้วยพระสิริ เพื่อพิพากษาทั้งคนเป็นและคนตาย 
#พระราชอาณาจักรของพระองค์ ไม่รู้สิ้นสุด
#ข้าพเจ้าเชื่อวางใจในพระวิญญาณบริสุทธิ์ องค์พระผู้เป็นเจ้าผู้ประทานชีวิต
#ผู้ทรงเป็นมาจากพระบิดาและพระบุตร
#ผู้ทรงรับนมัสการ และการสรรเสริญพร้อมพระบิดา และพระบุตร
#พระองค์ได้ตรัสทางพวกผู้เผยพระวจนะ
#ข้าพเจ้าเชื่อมั่นในสากลคริสตจักรที่สืบจากอัครธรรมทูตคริสตจักรเดียว
#ข้าพเจ้ารับว่ามีพิธีบัพติศมาเพื่อการยกบาปแต่พิธีเดียว
#ข้าพเจ้าเชื่อมั่นในการคืนชีพของผู้ที่ตายแล้ว 
#และในชีวิตโลกหน้า อาเมน
แองกลิกัน
#ข้าพเจ้าเชื่อว่าพระเจ้าเป็นหนึ่งเดียว
#พระบิดาผู้ทรงสรรพานุภาพ เนรมิตฟ้าดิน ทั้งสิ่งที่เห็นได้และเห็นไม่ได้
#ข้าพเจ้าเชื่อว่าพระเยซูคริสต์เจ้า ทรงเป็นพระบุตรองค์เดียวของพระเจ้า
#ทรงกำเนิดจากพระบิดาก่อนทรงสร้างจักรวาลทั้งหมด
#ทรงเป็นพระเจ้าจากพระเจ้า
#เป็นองค์ความสว่างจากความสว่าง
#เป็นพระเจ้าแท้จากพระเจ้าแท้
#มิได้ถูกสร้าง แต่ทรงบังเกิดร่วมในสภาพเดียวกับพระบิดา
#อาศัยพระบุตรนี้ทุกสิ่งได้ถูกเนรมิตขึ้นมา
#เพราะเห็นแก่มนุษย์ เพื่อช่วยเราให้รอด พระองค์จึงเสด็จจากสวรรค์
#ด้วยพระอานุภาพของพระวิญญาณบริสุทธิ์ พระองค์ทรงรับเอากายจากนางมารีย์ ผู้เป็นพรหมจารี
#มาบังเกิดเป็นมนุษย์
#สมัยปอนทัส ปีลาต ปกครอง พระองค์ถูกตรึงกางเขนเพื่อเรา
#พระองค์ทรงทนทุกข์ทรมานจนสิ้นพระชนม์ ทรงถูกฝังไว้ในอุโมงค์
#ทรงคืนพระชนม์ ในวันที่สามตามความในพระคัมภีร์ 
#เสด็จขึ้นสวรรค์ ประทับเบื้องขวาพระบิดา
#พระองค์จะเสด็จมาอีกด้วยพระสิริ เพื่อทรงพิพากษาผู้เป็นและผู้ตาย
#พระราชอาณาจักรของพระองค์จะไม่มีสิ้นสุด
#ข้าพเจ้าเชื่อว่า พระวิญญาณเป็นพระเจ้าผู้ประทานชีวิต
#ทรงเนื่องมาจากพระบิดาและพระบุตร
#ทรงรับการนมัสการและการสรรเสริญร่วมกับพระบิดาและพระบุตร
#พระองค์ตรัสทางพวกผู้เผยพระวจนะ
#ข้าพเจ้าเชื่อว่าคริสตจักรบริสุทธิ์ เป็นหนึ่งเดียว เป็นสากล และสืบจากอัครสาวก
#ข้าพเจ้าประกาศยืนยันว่าเชื่อในการรับศีลบัพติศมา เพื่อการยกโทษบาป
#ข้าพเจ้ารอวันที่ผู้ตายจะคืนชีพ 
#และคอยชีวิตในภพหน้า อาเมน

**อ้างอิง**
นเซีย
หมวดหมู่:พ.ศ. 924
หมวดหมู่:คำศัพท์ศาสนาคริสต์